2021. gada 6. februārī

**Dubultuzvara Latvijai divvietīgo ekipāžu konkurencē**

Sestdien, 6. februārī Sanktmoricas dabīgajā ledus trasē, Šveicē ar divvietīgo ekipāžu sacensībām iesākās Eberspcaher Pasaules kausa devītais un noslēdzošais posms 2020./21. gada sezonā. Starp 24 stiprākajiem duetiem pasaulē arī trīs Latvijas ekipāžas: Oskars Gudramovičs/Pēteris Kalniņš, Andris Šics/Juris Šics un Mārtiņš Bots/Roberts Plūme. Pirmo reizi vēsturē dubultuzvaru izcīna Latvijas dueti.

Pirmajā braucienā, startējot ar noslēdzošo starta numuru, Mārtiņš Bots/Roberts Plūme finišā uzrādīja ātrāko brauciena laiku – 54.050 sekundes. Aiz jaunajiem censoņiem, otrajā pozīcijā – Pasaules čempioni Eggerts/Benekens *(Eggert/Benecken)* [+0.073], bet trešie – itāļi Rīders/Rastners *(Rieder/Rastner)* [+0.098].

Ceturtajā vietā ar finiša laiku 54.170 sekundes ierindojās pieredzējušie Andris un Juris Šici. Savukārt Gudramovičam/Kaliņam, finišējot 54.467 sekundēs, devītā vieta.

Otrajā braucienā lielisku sniegumu parādīja Mārtiņš Bots/Roberts Plūme, finišējot 54.224 sekundēs un divu braucienu summā izcīnot uzvaru nosēdzošajā Pasaules kausa posmā. Otrajā pozīcijā – pieredzējušie brāļi Šici, kuri tautiešiem divu braucienu summā piekāpās par 0.068 sekundēm. Bronzas godalga – itāļiem Rīderam/Rastneram *(Rieder/Rastner)* [+0.207].

Savukārt Oskaram Gudramovičam/Pēterim Kalniņam otrais brauciens izdevās ne visai veiksmīgs, kļūdoties trases pēdējā virāžā, sportisti otro braucienu finišēja ar 15. ātrāko laiku, bet divu braucienu summā ierindojās desmitajā vietā [+0.908].

Līdz ar noslēdzošā Eberspacher Pasaules kausa uzvarētāju apbalvošanu norisinājās arī Eberspacher Pasaules kausa kopvērtējuma kristāla globusu pasniegšana. Deviņu Pasaules kausu kopvērtējumā Andris un Juris Šici ar 603 punktiem izcīnīja trešo vietu. Otrā vieta ar 634 punktiem – vāciešiem Eggertam/Benekenam *(Eggert/Benecken).* Uzvarētāji – austrieši Štojs/Kollers *(Steu/Koller),* kuriem 672 punkti.

Savukārt Pasaules kausu kopvērtējumā, ieskaitot trīs Sprinta kausu rezultātus, brāļi Šici ar 834 punktiem izcīnīja sudraba godalgu. Par četriem punktiem mazāk, trešajā vietā – vācieši Eggerts Benekens *(Eggert/Benecken),* bet ar 942 punktiem pirmie – Štojs/Kollers *(Steu/Koller).*

Plkst. 12.55 Eberspacher Pasaules kausa devītā posma pirmā diena turpināsies ar vīru sacensībām, kurās piedalīsies trīs Latvijas Nacionālās kamaniņu sporta izlases dalībnieki: Artūrs Dārznieks, Riks Kristens Rozītis un Gints Bērziņš.

Latvijas Nacionālās kamaniņu sporta izlases startiem Eberspacher Pasaules kausa noslēdzošajā posmā seko līdzi tiešraidē Helio un Shortcut kanālā Best4Sport TV.

Sestdiena, 6. februāris

12.55 1. brauciens – Vīri

14.30 2. brauciens – Vīri

Svētdiena, 7. februāris

11.05 1. brauciens – Sievietes

12.30 2. brauciens – Sievietes

14.20 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456